**14ο Νηπιαγωγείο Αγίου Δημητρίου**

**Σόλωνος και Τρακάδα**

**Τηλ.2109330493**

Email: **mail@14nip-ag-dimitr.att.sch.gr**

 Διεύθυνση ιστοσελίδας**: https://blogs.sch.gr/14nipagdimitr/**

**Εσωτερικός Κανονισμός Λειτουργίας**

 **Σχολικό Έτος: 2021-2022**

 Εισαγωγή

Ο Εσωτερικός Κανονισμός Λειτουργίας του Σχολείου (άρθρο 37, Ν.4692/2020) επιδιώκει να εξασφαλίσει τις προϋποθέσεις και τις συνθήκες που είναι απαραίτητες για να πραγματοποιείται όσο καλύτερα γίνεται το έργο του σχολείου και να επιτυγχάνονται όσο γίνεται καλύτερα οι στόχοι της σχολικής κοινότητας.

Ο Κανονισμός βασίζεται σε όσα προβλέπονται από την πολιτεία για την εκπαίδευση και τη λειτουργία των δημόσιων και ιδιωτικών Σχολείων, ενσωματώνει αποδεκτές παιδαγωγικές αρχές και είναι προσαρμοσμένος στις ιδιαίτερες συνθήκες λειτουργίας του Νηπιαγωγείου και τα χαρακτηριστικά της τοπικής σχολικής και ευρύτερης κοινότητας

Σύνταξη, έγκριση και τήρηση του Κανονισμού.

Ο Εσωτερικός Κανονισμός Λειτουργίας συντάσσεται ύστερα από εισήγηση της Προϊσταμένης του Νηπιαγωγείου, με τη συμμετοχή όλων των μελών του Συλλόγου Διδασκόντων , εκπροσώπων Γονέων και Κηδεμόνων καθώς και εκπροσώπου του οικείου Δήμου. Εγκρίνεται από τον Συντονιστή/τη Συντονίστρια Εκπαιδευτικού Έργου που έχει την παιδαγωγική ευθύνη του σχολείου καθώς και από τον Διευθυντή/τη Διευθύντρια Εκπαίδευσης.

Ο Εσωτερικός Κανονισμός Λειτουργίας κοινοποιείται σε όλους τους γονείς/κηδεμόνες και αναρτάται στον ιστότοπο του σχολείου.

Η ακριβής τήρησή του αποτελεί ευθύνη και υποχρέωση όλων των μελών της σχολικής κοινότητας: της Διεύθυνσης του Νηπιαγωγείου, των εκπαιδευτικών και του βοηθητικού προσωπικού, των μαθητών, των γονέων και κηδεμόνων.

Ο Κανονισμός, όταν κριθεί αναγκαίο, αναπροσαρμόζεται, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του σχολείου και τις, κατά καιρούς, αποφάσεις των αρμόδιων συλλογικών οργάνων του.

Ταυτότητα και όραμα του σχολείου μας

Το 14ο Νηπιαγωγείο Αγίου Δημητρίου ιδρύθηκε το 1990. Βρίσκεται επί των οδών Σόλωνος και Τρακάδα, στην περιοχή Ασυρμάτου, στον Άγιο Δημήτριο Αττικής. Συστεγάζεται με το 10ο Δημοτικό Σχολείο Αγίου Δημητρίου. Δεν μοιράζεται όμως τον ίδιο αύλειο χώρο με αυτό. Τα παιχνίδια παιδικής χαράς που διαθέτει, τοποθετήθηκαν τον Νοέμβριο του 2020 με δωρεά του Ιδρύματος Π. Μελά, ύστερα από σχετικό αίτημα του σχολείου μας. Εσωτερικά διαθέτει ένα χωλ-τραπεζαρία με κουζίνα, την αίθουσα-γραφείο των εκπαιδευτικών, τις τουαλέτες και δύο σχετικά ευρύχωρες αίθουσες διδασκαλίας. Τα τμήματα 1(μεικτό υποχρεωτικό πρωινό-ολοήμερο) και 2(υποχρεωτικό πρωινό) στεγάζονται αντίστοιχα στις αίθουσες αυτές.

Το σχολείο μας έχει όραμα την ομαλή ένταξη των παιδιών στη σχολική ζωή, ώστε να κοινωνικοποιηθούν τα νήπια και τα προνήπια μας νιώθοντας ασφάλεια, αγάπη και αποδοχή. Μέλημά μας αποτελεί η ομαλή μετάβασή τους στο δημοτικό σχολείο. Οραματιζόμαστε παιδιά που μαθαίνουν μέσα από διαδικασίες που έχουν νόημα για τα ίδια, που αγαπούν τη γνώση και συμμετέχουν ενεργά σ΄ αυτή, μέσα από παιγνιώδης και ευχάριστες δραστηριότητες. Επιθυμούμε την καλλιέργεια της κριτικής και δημιουργικής σκέψης, την καλλιέργεια ποικίλων δεξιοτήτων και κυρίως κοινωνικών και την απόκτηση χρήσιμων γνώσεων για τη ζωή μέσα σε ένα ήρεμο περιβάλλον αποδοχής, κατανόησης και αγάπης. Επιθυμούμε οι μαθητές μας να δημιουργήσουν φιλικές σχέσεις με τους γύρω τους, να είναι ικανοί να αναγνωρίζουν τα συναισθήματά τους, να έχουν ενσυναίσθηση και να μπορούν να επιλύουν προβλήματα στην καθημερινότητά τους. Οραματιζόμαστε ευτυχισμένα παιδιά με γνώσεις και ικανότητες που θα τους καταστήσουν υπεύθυνους πολίτες ,ικανούς να ανταπεξέλθουν στις μελλοντικές προκλήσεις.

 Άρθρο 1. Βασικές αρχές και στόχοι του Εσωτερικού Κανονισμού Λειτουργίας

Βασικός στόχος του Εσωτερικού Κανονισμού Λειτουργίας του Σχολείου είναι η ομαλή σχολική ζωή, η συνεργασία μεταξύ όλων των μελών, η αλληλεγγύη, ο δημοκρατικός διάλογος, η κατανόηση και η αποφυγή συγκρούσεων, συνθήκες οι οποίες ευνοούν την διαμόρφωση χαρούμενων και δημιουργικών μαθητών αλλά και εκπαιδευτικών.

Μέσω των συμφωνημένων αρχών/κατευθύνσεων του Κανονισμού του Νηπιαγωγείου, επιδιώκεται:

* Η συνεργασία μεταξύ σχολείου και οικογένειας.
* Η θεμελίωση ενός πλαισίου που υποστηρίζει το εκπαιδευτικό έργο και η απρόσκοπτη συμμετοχή όλων των μαθητών/μαθητριών στην εκπαιδευτική διαδικασία.
* Η ανάπτυξη κατάλληλου κλίματος για την ανάπτυξη της προσωπικότητας του/της κάθε μαθητή/μαθήτριας αλλά και όλων των μελών της σχολικής κοινότητας.
* Η εξασφάλιση της σωματικής και συναισθηματικής υγείας όλων των μελών της σχολικής κοινότητας.
* Η δημιουργία κατάλληλων συνθηκών για ουσιαστική μάθηση και εργασία.

 Άρθρο 2. Λειτουργία του Σχολείου/Προσέλευση-Παραμονή-Αποχώρηση

1. Διδακτικό ωράριο

Για το σχολικό έτος 2021-2022 το πρόγραμμα του σχολείου, διαμορφώνεται ως εξής:

Υποχρεωτικό πρόγραμμα

* Πρωινή ζώνη: 7.45 έως 8.00π.μ
* Υποδοχή των μαθητών και των μαθητριών στο σχολείο: 8.15- 8:30.
* Λήξη υποχρεωτικού προγράμματος- αποχώρηση μαθητών και μαθητριών: 13:00μ.μ
* Λήξη ολοήμερου προγράμματος-αποχώρηση μαθητών/τριών: 16.00μ.μ

Προκειμένου να διευκολυνθεί, κατά την έναρξη της σχολικής χρονιάς, η ομαλή προσαρμογή των μαθητών/τριών, δύναται να εφαρμόζεται ευέλικτο ωράριο παραμονής στο Νηπιαγωγείο κατά τις πρώτες δύο εβδομάδες λειτουργίας (παρ. 7, άρθρο 2, Π.Δ. 79/2017),για νήπια-προνήπια που φοιτούν για πρώτη φορά.Επίσης, προβλέπεται η μεταφορά ωραρίου εργασίας σε απογευματινές ώρες έως δύο φορές κατά τη διάρκεια του σχολικού έτους για την οποία ενημερώνονται ο Συντονιστής/Συντονίστρια Εκπαιδευτικού Έργου και ο Διευθυντής/Διευθύντρια Εκπαίδευσης (άρθρο 16, παρ. 10 Π.Δ. 79/2017).

1. Προσέλευση και αποχώρηση μαθητών/μαθητριών

Η έγκαιρη προσέλευση και η καλά οργανωμένη και ελεγχόμενη αποχώρηση είναι απαραίτητες προϋποθέσεις για την πραγματοποίηση του διδακτικού έργου και την εύρυθμη λειτουργία του σχολείου γενικότερα και διασφαλίζει την ασφάλεια των μαθητών και μαθητριών και του προσωπικού του σχολείου.

Για λόγους ασφαλείας των μαθητών/μαθητριών αλλά και για την ομαλή λειτουργία του προγράμματος η είσοδος του σχολείου/οι είσοδοι του σχολείου κλείνουν στις 8:30 ώστε να μην παρακωλύεται το παιδαγωγικό έργο του σχολείου.

Οι μαθητές και οι μαθήτριες σε καμία περίπτωση δεν αποχωρούν από το σχολείο πριν τη λήξη του ωραρίου(ούτε στο ολοήμερο πρόγραμμα). Αν παρουσιαστεί ανάγκη έκτακτης αποχώρησης κατά τη διάρκεια του σχολικού ωραρίου (π.χ. ασθένεια), ενημερώνεται ο γονέας/κηδεμόνας για να προσέλθει στο Σχολείο και να συνοδεύσει το παιδί στο σπίτι του, αφού προηγουμένως συμπληρώσει το σχετικό έντυπο (υπεύθυνη δήλωση). Εάν κάποιος γονέας/κηδεμόνας χρειαστεί, για ειδικό λόγο να πάρει το παιδί του πριν τη λήξη των μαθημάτων, χρειάζεται να ενημερώσει εγκαίρως τη Διεύθυνση του Σχολείου και να συμπληρώσει σχετικό έντυπο όπου θα αναγράφονται οι λόγοι (υπεύθυνη δήλωση).

Η λειτουργία της πρωινής ζώνης συνδέεται με την λειτουργία του Ολοήμερου προγράμματος, γι αυτό και δεν λειτουργεί σε περίπτωση μη λειτουργίας του ολοήμερου(π.χ άδεια ή ασθένεια εκπ/κού του ολοήμερου).

Οι εκπαιδευτικοί υποδέχονται τους μαθητές και τις μαθήτριες στην είσοδο του Σχολείου και οι γονείς/κηδεμόνες-συνοδοί αποχωρούν. Κατά τη διάρκεια του χρόνου προσέλευσης των μαθητών/μαθητριών δεν παρευρίσκεται χωρίς άδεια στον χώρο του σχολείου κανένας επισκέπτης.

Οι γονείς/κηδεμόνες προσέρχονται έγκαιρα για την παραλαβή των μαθητών και των μαθητριών, παραμένουν έξω από τις εισόδους του σχολείου, χωρίς να παρεμποδίζουν τη διαδικασία αποχώρησης. Κάθε καθυστέρηση στην προσέλευση των συνοδών δημιουργεί κινδύνους για την ασφάλεια των μαθητών/μαθητριών που παρακολουθούν το σχολικό πρόγραμμα και παρεμποδίζει τη λειτουργία της σχολικής μονάδας. Σε περιπτώσεις δυσμενών καιρικών συνθηκών, το σχολείο δύναται να τροποποιήσει τη διαδικασία προσέλευσης/αποχώρησης ώστε να μειωθεί στο ελάχιστο η έκθεση γονέων και μαθητών στις καιρικές συνθήκες δίχως να τεθεί σε κίνδυνο η ασφάλεια των μαθητών.

1. Ωρολόγιο Πρόγραμμα του Σχολείου

Το Νηπιαγωγείο εφαρμόζει το Ωρολόγιο Πρόγραμμα, όπως αυτό ορίζεται από τις εγκυκλίους του ΥΠΑΙΘ και εξειδικεύεται από τον Σύλλογο Διδασκόντων με ευθύνη της Προϊσταμένης του Νηπιαγωγείου και υποβάλλεται προς έγκριση στον Προϊστάμενο/Προϊσταμένη εκπαιδευτικών θεμάτων της οικείας Διεύθυνσης Πρωτοβάθμιας Εκπαίδευσης.

Η Νηπιαγωγός έχει την ευελιξία να προσαρμόζει τον χρόνο των οργανωμένων και ελεύθερων δραστηριοτήτων σύμφωνα με το συγκεκριμένο πλαίσιο ή τις ανάγκες της τάξης.

ΩΡΟΛΟΓΙΟ ΠΡΟΓΡΑΜΜΑ

Πρωινή ζώνη/Υποχρεωτικό Τμήμα 1: Αθανασιάδου Δήμητρα

Υποχρεωτικό Τμήμα 2: Μουλά Ελένη

Ολοήμερο Πρόγραμμα: Χαϊδεμένου Ευμορφία



3. Σχολική και Κοινωνική Ζωή

Ι. Φοίτηση

Η φοίτηση των μαθητών/μαθητριών στα Νηπιαγωγεία είναι υποχρεωτική και εποπτεύεται από την *Προϊσταμένη*, η οποία καταγράφει τις καθημερινές απουσίες και τις καταχωρεί στο πληροφοριακό σύστημα του ΥΠΑΙΘ. Η ελλιπής φοίτηση και μάλιστα χωρίς σοβαρό λόγο, δυσχεραίνει τόσο το σχολικό έργο όσο και την πρόοδο των μαθητών/μαθητριών. Την ουσιαστική αλλά και την τυπική ευθύνη απέναντι στο σχολείο και την πολιτεία για τη φοίτηση των μαθητών, φέρουν κατά το νόμο οι γονείς/κηδεμόνες τους.

1. Σχολικοί χώροι

Κοινός στόχος όλων είναι ο σεβασμός του σχολικού χώρου. Ο σεβασμός στα περιουσιακά στοιχεία του Νηπιαγωγείου, τις υποδομές, τον εξοπλισμό αλλά και το φυσικό περιβάλλον του σχολείου αποτελεί βασική υποχρέωση όλων των μελών της σχολικής κοινότητας. Με το ίδιο σκεπτικό υπάρχει φροντίδα για την τάξη και την καλαισθησία στις σχολικές αίθουσες, καθώς είναι ο ιδιαίτερος χώρος, όπου παραμένουν και εργάζονται μαθητές/μαθήτριες και εκπαιδευτικοί πολλές ώρες. Φροντίδα όλων είναι να διατηρούνται οι χώροι καθαροί. Τεράστια συμβολή σε αυτό έχει και ο υπεύθυνος καθαριότητας του Νηπιαγωγείου.

1. Διάλειμμα

Κατά τη διάρκεια του διαλείμματος οι μαθητές/μαθήτριες βγαίνουν στο προαύλιο, όπως έχει καθοριστεί από το Ωρολόγιο Πρόγραμμα.

Τα δύο τμήματα βγαίνουν σε διαφορετικές ώρες διάλειμμα, λόγω των έκτακτων μέτρων για την πανδημία.

Το διάλειμμα είναι χρόνος παιχνιδιού και ανάπτυξης κοινωνικών σχέσεων όπου οι μαθητές και οι μαθήτριες αλληλεπιδρούν, παίζουν αρμονικά και για οποιοδήποτε πρόβλημα ή δυσκολία αντιμετωπίζουν απευθύνονται στους/στις εκπαιδευτικούς που βρίσκονται στο προαύλιο.

Κατά τη διάρκεια του διαλείμματος δεν επιτρέπεται κανένας ανήλικος ή ενήλικος να παρακολουθεί, να συνομιλεί ή να δίνει αντικείμενα σε μαθητές και μαθήτριες του σχολείου από τα κάγκελα του προαύλιου χώρου.

1. Σχολικό πρόγραμμα

 Το Νηπιαγωγείο αποτελεί μια σημαντική βαθμίδα εκπαίδευσης καθώς συμβάλλει στην ολόπλευρη ανάπτυξη των παιδιών. Τα νήπια συμμετέχουν ενεργά στην καθημερινή εκπαιδευτική διαδικασία, σεβόμενοι ταυτόχρονα τους κανόνες του σχολείου, τους οποίους έχουν διαμορφώσει οι ίδιοι μαζί με τους εκπαιδευτικούς της τάξης.

Τα παιδιά μαθαίνουν να συνεργάζονται, να δημιουργούν, να αλληλεπιδρούν, να αυτενεργούν και να είναι υπεύθυνα. Η συνεργασία μεταξύ γονέων/κηδεμόνων και εκπαιδευτικών έχει κοινό στόχο την υγιή και ολόπλευρη ανάπτυξη παιδιών.

Σκοπός του Νηπιαγωγείου μας είναι να βοηθήσει τα παιδιά να αναπτυχθούν σωματικά, συναισθηματικά, νοητικά και κοινωνικά. Οι στόχοι στηρίζονται στις ανάγκες, τα ενδιαφέροντα και τις ικανότητες των παιδιών. Τα παιδιά αλληλεπιδρούν μεταξύ τους, ανακαλύπτουν και επικοινωνούν. Οι τομείς μάθησης στους οποίους εστιάζουμε είναι η Γλώσσα, τα Μαθηματικά, το Περιβάλλον ( Φυσικό και Ανθρωπογενές), η Δημιουργία και Έκφραση και η Πληροφορική. Ταυτόχρονα λαμβάνονται υπόψη οι έμφυτες τάσεις των παιδιών και επιδιώκεται η ανάπτυξη των δεξιοτήτων τους. Τα παιδιά έρχονται σε επαφή με ένα περιβάλλον που προωθεί τον εγγραμματισμό και του προσδίδει νόημα (πίνακες αναφορές, καρτέλες ονομάτων, δανειστική βιβλιοθήκη κτλ).

 Από το σχολικό έτος 2021-2022 προβλέπεται επίσης η διδασκαλία Αγγλικής γλώσσας στο Νηπιαγωγείο από κατάλληλο εκπαιδευτικό.

Συμπεριφορά - Δικαιώματα – Υποχρεώσεις

 ***Η Προϊσταμένη***

* + Συμβάλλει στη δημιουργία κλίματος δημοκρατικής συμπεριφοράς των διδασκόντων/διδασκουσών και των μαθητών/μαθητριών και είναι υπεύθυνη, σε συνεργασία με τους εκπαιδευτικούς, για την ομαλή λειτουργία του σχολείου.
	+ Ενημερώνει τα μέλη της εκπαιδευτικής κοινότητας για την εκπαιδευτική νομοθεσία, τις εγκυκλίους και τις αποφάσεις που αφορούν τη λειτουργία του Σχολείου και τις αρμοδιότητες του Συλλόγου Διδασκόντων.
	+ Λαμβάνει μέριμνα για την εξασφάλιση παιδαγωγικών μέσων και εργαλείων, την καλή χρήση τους στη σχολική τάξη, τη λειτουργικότητα και την αντικατάστασή τους, σε περίπτωση φθοράς.
	+ Είναι υπεύθυνη, μαζί με τους/τις εκπαιδευτικούς, για την καθαριότητα και αισθητική των χώρων του Νηπιαγωγείου, καθώς και για την προστασία της υγείας και ασφάλειας των μαθητών/μαθητριών.
	+ Έχει την ευθύνη για τη διαμόρφωση θετικού κλίματος στο σχολείο, για την ανάπτυξη αρμονικών σχέσεων ανάμεσα στα μέλη της σχολικής κοινότητας

***Οι εκπαιδευτικοί***

* + Εκπαιδεύουν τους μαθητές και τις μαθήτριες, σύμφωνα με τους σκοπούς και τους στόχους της προσχολικής εκπαίδευσης και μέσα στο πλαίσιο της εκπαιδευτικής πολιτικής και με την καθοδήγηση των Στελεχών της Εκπαίδευσης.
	+ Προετοιμάζουν καθημερινά και οργανώνουν την εκπαιδευτική διαδικασία, εφαρμόζοντας σύγχρονες και κατάλληλες μεθόδους διδασκαλίας, με βάση τις ανάγκες και ιδιαιτερότητες των μαθητών/μαθητριών.
	+ Συνεργάζονται με τους μαθητές/μαθήτριες, σέβονται την προσωπικότητά τους, καλλιεργούν και εμπνέουν σ’ αυτούς, κυρίως με το παράδειγμά τους, δημοκρατική συμπεριφορά.
	+ Δημιουργούν το κατάλληλο σχολικό κλίμα με δεξιότητες ζωής, στάσεις και αξίες(συνεργασία, επικοινωνία, αλληλεγγύη, αποδοχή και σεβασμός στη διαφορετικότητα, λήψη αποφάσεων με δημοκρατικό τρόπο, διάλογος κα) αλληλεπιδρώντας θετικά με τα ενήλικα μέλη της σχολικής κοινότητητας. Επίσης επικοινωνούν με τους γονείς/κηδεμόνες των μαθητών/μαθητριών, και τους ενημερώνουν για τη φοίτηση, τη συμπεριφορά και την εξέλιξη των παιδιών τους.
	+ Φροντίζουν για την πρόοδο όλων των μαθητών /μαθητριών τους και τους προσφέρουν παιδεία διανοητική, ηθική και κοινωνική.
	+ Συμβάλλουν στην εμπέδωση ενός ήρεμου, θετικού, συνεργατικού, συμπεριληπτικού, εποικοδομητικού σχολικού κλίματος.
	+ Ενδιαφέρονται για τις συνθήκες ζωής των μαθητών/μαθητριών τους στην οικογένεια και στο ευρύτερο κοινωνικό περιβάλλον, λαμβάνουν υπόψη τους παράγοντες που επηρεάζουν την πρόοδο και συμπεριφορά των μαθητών/μαθητριών τους και υιοθετούν κατάλληλες παιδαγωγικές ενέργειες, ώστε να αντιμετωπισθούν πιθανά προβλήματα.
	+ Δημιουργούν ένα πρόσφορο μαθησιακό περιβάλλον που στοχεύει στην ολόπλευρη ανάπτυξη των νηπίων, με έμφαση στην κοινωνικοσυναισθηματική τους ανάπτυξη και κύριο σκοπό την σταδιακή κοινωνικοποίησή τους μέσα από την τήρηση κανόνων της τάξης και την αποδυνάμωση του εγωκεντρισμού τους, ως κύριο ηλικιακό χαρακτηριστικό τους.
	+ Ενθαρρύνουν τους μαθητές/μαθήτριες να συμμετέχουν ενεργά στη διαμόρφωση και λήψη αποφάσεων για θέματα που αφορούν τους ίδιους και το σχολείο και καλλιεργούν τις αρχές και το πνεύμα αλληλεγγύης και συλλογικότητας.
	+ Συνεργάζονται με τους εκπαιδευτικούς ειδικής αγωγής προκειμένου να υποστηριχθούν οι μαθητές με ειδικές εκπαιδευτικές ανάγκες καθώς και οι οικογένειές τους.
	+ Ενθαρρύνουν τους μαθητές να κατακτήσουν τις δεξιότητες αυτοεξυπηρέτησης, οι οποίες είναι πολύ σημαντικές για την ομαλή λειτουργία του σχολείου. Σε αυτόν τον τομέα ενημερώνονται οι γονείς, ώστε να εξασκήσουν στο σπίτι τα παιδιά τους σε ατομικό επίπεδο.
	+ Συνεργάζονται με την Προϊσταμένη, τους γονείς και τα αρμόδια Στελέχη Εκπαίδευσης για την καλύτερη δυνατή παιδαγωγική αντιμετώπιση προβλημάτων συμπεριφοράς, σεβόμενοι την προσωπικότητα και τα δικαιώματα των μαθητών/μαθητριών.
	+ Εφαρμόζουν καινοτόμες μεθόδους διδασκαλίας, δίνοντας έμφαση στη μέθοδο ενσυναίσθησης (ανακαλυπτική "μαθαίνουν πώς να μαθαίνουν", διερευνητική, βιωματική, ομαδοσυνεργατική) και εμπλουτίζουν τις γνώσεις τους μέσα από επιμορφωτικά σεμινάρια(π.χ Εργαστήρια Δεξιοτήτων).
	+ Διοργανώνουν εκπαιδευτικές επισκέψεις, είτε ενδωσχολικές είτε εξωσχολικές, όταν κρίνουν ότι αυτό είναι παιδαγωγικά απαραίτητο.

Οι μαθητές/μαθήτριες

* + Επιδεικνύουν σεβασμό και ευγένεια προς κάθε μέλος της σχολικής κοινότητας.
	+ Τηρούν τους κανόνες της τάξης, συμμετέχουν ενεργά συνδιαμορφώνοντας την καθημερινή εκπαιδευτική διαδικασία.
	+ Προσέχουν ώστε να μην ρυπαίνουν το σχολικό χώρο διατηρούν και δείχνουν σεβασμό για την υλική περιουσία του σχολείου.
	+ Αποφεύγουν ρητά την άσκηση οποιασδήποτε μορφής βίας (σωματική, λεκτική ή ψυχολογική).
	+ Απευθύνονται στους/στις εκπαιδευτικούς και στη Διεύθυνση του Σχολείου και ζητούν τη βοήθειά τους, αν προκύψει κάποιο πρόβλημα που τους απασχολεί και τους δημιουργεί εμπόδιο στη σχολική ζωή.
	+ Προσπαθούν να λύνουν τις αντιθέσεις ή διαφωνίες με διάλογο. Σε περιπτώσεις που γίνονται αποδέκτες ή παρατηρητές βίαιης λεκτικής, ψυχολογικής ή και σωματικής συμπεριφοράς, ενεργούν άμεσα και ακολουθούν τα παραπάνω βήματα:
1. Συζητούν άμεσα και ειρηνικά με όποιον έχουν διαφορά.
2. Απευθύνονται στον/ στους εκπαιδευτικούς του τμήματος.
3. Απευθύνονται στην Προϊσταμένη του Νηπιαγωγείου.
	* Συμβάλλουν στην υιοθέτηση αειφορικών πρακτικών, όπως η ανακύκλωση υλικών.
	* Στις σχολικές εκδηλώσεις και γιορτές αλλά και στις διδακτικές επισκέψεις εκτός Νηπιαγωγείου ακολουθούν τους συνοδούς εκπαιδευτικούς και συμπεριφέρονται με ευγένεια και ευπρέπεια.

***Γονείς και κηδεμόνες***

* Φροντίζουν ώστε το παιδί να έρχεται έγκαιρα και ανελλιπώς στο σχολείο και να ενημερώνουν σε περίπτωση απουσίας του.
* Διαβάζουν προσεκτικά όλες τις ανακοινώσεις, έντυπες ή ηλεκτρονικές, ώστε να ενημερώνονται για θέματα λειτουργίας του Σχολείου.
* Συνεργάζονται αρμονικά σε προσωπικό επίπεδο αλλά και μέσω του Συλλόγου Γονέων με τη Διεύθυνση και τον Σύλλογο των Διδασκόντων για θέματα που αφορούν τους μαθητές/μαθήτριες.
* Ενημερώνουν έγκαιρα και προσκομίζουν τα σχετικά έγγραφα, αν υπάρχουν, για κάθε ειδικό θέμα που αντιμετωπίζουν τα παιδιά τους - θέματα υγείας, ειδικές εκπαιδευτικές ικανότητες ή ανάγκες, θέματα οικογενειακής και κοινωνικής κατάστασης - τα οποία μπορούν να επηρεάσουν την επίδοση, τη φοίτηση και συμπεριφορά του παιδιού και ζητούν τη συνδρομή του σχολείου.
* Τηρούν και σέβονται το σχολικό ωράριο και το ωράριο των εκπαιδευτικών.
* Εμπιστεύονται τους εκπαιδευτικούς οι οποίοι σε συνεργασία με τους γονείς, έχουν έναν κοινό στόχο: την ολόπλευρη ανάπτυξη του παιδιού.
1. Παιδαγωγικός έλεγχος

Οι εκπαιδευτικοί, από τις πρώτες κιόλας ημέρες λειτουργίας του σχολείου θέτουν μαζί με τα παιδιά την οριοθέτηση των απαραίτητων κανόνων, τους οποίους ακολουθούν με συνέπεια, υπομονή, επιμονή, σταθερότητα ώστε να κατακτήσουν τις απαιτούμενες κοινωνικές δεξιότητες οι μικροί μαθητές. Με αυτόν τον τρόπο μαθαίνουν στα παιδιά να σέβονται τόσο το έμψυχο σχολικό περιβάλλον(συμμαθητές, παιδαγωγοί κα) όσο και τη σχολική περιουσία.Στο σημείο αυτό πρέπει να επισημάνουμε ότι οτιδήποτε καταστραφεί από μαθητή πρέπει να αντικατασταθεί με ευθύνη του γονέα/κηδεμόνα του.

Οι τυχόν αποκλίσεις μαθητών από τη δημοκρατική συμπεριφορά, δηλαδή τους κανόνες του σχολείου σχετικά με τον σεβασμό στον παιδαγωγό, στους συμμαθητές και στη σχολική περιουσία, χρήζουν ειδικής αντιμετώπισης ανάλογα με την ιδιαιτερότητα του προβλήματος.

Τα ζητήματα που προκύπτουν στο σχολείο αποτελούν αντικείμενο συνεργασίας των γονέων/κηδεμόνων πρώτα με την εκπαιδευτικό υπεύθυνο της τάξης και την Προϊσταμένη της σχολικής μονάδας, και τον Συντονιστή/τη Συντονίστρια Εκπαιδευτικού Έργου, προκειμένου να υπάρξει η καλύτερη δυνατή παιδαγωγική αντιμετώπιση του θέματος. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων του παιδιού.

Το σχολείο, ως φορέας αγωγής, έχει καθήκον να λειτουργεί έτσι ώστε οι μαθητές και μαθήτριες να συνειδητοποιήσουν ότι κάθε πράξη τους έχει συνέπειες, να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

Οι γονείς/κηδεμόνες ενημερώνονται από το Σχολείο για οποιαδήποτε ζητήματα αφορούν στα παιδιά τους . Η στενή συνεργασία σχολείου-γονέων/κηδεμόνων είναι πάντα αναγκαία και επιβεβλημένη. Οι παιδαγωγοί επιδιώκουν κλίμα συνεργασίας με τους γονείς, αμφίδρομη επικοινωνία, εμπιστοσύνη, αποδοχή στα λόγια τους και διάλογο.

1. Καινοτόμες πρακτικές που έχουν υιοθετηθεί στο Νηπιαγωγείο

Το Νηπιαγωγείο μας κάθε χρόνο αναλαμβάνει και συμμετέχει σε καινοτόμα προγράμματα.

Ειδικά από την σχολική χρονιά 2021-2022, εφαρμόζονται στα Νηπιαγωγεία τα "Εργαστήρια Δεξιοτήτων", δραστηριότητες οι οποίες εντάσσονται στο ωρολόγιο πρόγραμμα του Νηπιαγωγείου και αφορούν στην καλλιέργεια δεξιοτήτων ζωής, μάθησης, νου και δεξιοτήτων τεχνολογίας και επιστήμης στους μαθητές και στις μαθήτριες, αξιοποιώντας μεθόδους διερευνητικής-ανακαλυπτικής μάθησης.

Επίσης, οι μαθητές μας συμμετέχουν σε διαγωνισμούς και εκθέσεις. Πραγματοποιούμε Περιβαλλοντικές δραστηριότητες και δράσεις Αγωγής Υγείας. Λειτουργούμε δανειστική βιβλιοθήκη και εφαρμόζουμε μέσα από το αναλυτικό μας πρόγραμμα « τα Βήματα για τη Ζωή», ένα πρόγραμμα κοινωνικής-συναισθηματικής αγωγής. Στοχεύουμε στο άνοιγμα προς την κοινωνία μέσα από γιορτές , παραστάσεις και δράσεις που επιθυμούμε να πραγματοποιήσουμε όταν οι υγειονομικές συνθήκες το επιτρέψουν.

***Εμβολιασμός μαθητών/μαθητριών***

Σύμφωνα με την γνωμοδότηση της Εθνικής Επιτροπής Εμβολιασμών υποχρεωτικά είναι όλα εκείνα τα εμβόλια που είναι ενταγμένα στο Εθνικό Πρόγραμμα Εμβολιασμών. Ένα από τα δικαιολογητικά εγγραφής, αποτελεί και η επίδειξη του Βιβλιαρίου Υγείας ή άλλο στοιχείο από το οποίο αποδεικνύεται ότι έγιναν τα προβλεπόμενα εμβόλια.

 Άρθρο 4. Επικοινωνία και Συνεργασία Γονέων/Κηδεμόνων-Σχολείου

Ι. Σημασία της επικοινωνίας και της συνεργασίας σχολείου-οικογένειας

Πολύ σημαντική παράμετρος της συνολικής λειτουργίας του Νηπιαγωγείου και του κλίματος που δημιουργείται είναι η επικοινωνία και η εποικοδομητική συνεργασία με τους γονείς/κηδεμόνες των μαθητών/μαθητριών και με τον Σύλλογο Γονέων. Η εμπιστοσύνη του παιδιού στο σχολείο ενισχύεται από τη θετική στάση των γονέων/κηδεμόνων προς το Σχολείο και τον εκπαιδευτικό.

Για οποιοδήποτε αίτημά τους, οι γονείς/κηδεμόνες απευθύνονται στην Προϊσταμένη του Νηπιαγωγείου.

**ΙI. Διαδικασίες *ενημέρωσης και επικοινωνίας Σχολείου και γονέων/κηδεμόνων***

Οι συναντήσεις για ενημέρωση των γονέων/κηδεμόνων προγραμματίζονται με απόφαση του Συλλόγου Διδασκόντων:

* Στην αρχή του διδακτικού έτους, όπου λαμβάνει χώρα ενημέρωση για ζητήματα που αφορούν στην εύρυθμη λειτουργία του σχολείου.
* Κάθε φορά που ο/η εκπαιδευτικός της τάξης κρίνει αναγκαία μια έκτακτη συνάντηση.
* Κατά την ενημέρωση προόδου με το πέρας κάθε τριμήνου, όπου πραγματοποιείται παιδαγωγική συνάντηση του/της εκπαιδευτικού της τάξης με τους γονείς/κηδεμόνες των μαθητών/μαθητριών, προκειμένου να ενημερωθούν για την πρόοδο των παιδιών τους.

Η είσοδος των γονέων/κηδεμόνων στο σχολικό χώρο επιτρέπεται μόνο κατά τις προβλεπόμενες ώρες συναντήσεων ,που έχουν ορίσει οι εκπαιδευτικοί των τμημάτων.

Οι γονείς-κηδεμόνες οφείλουν να επικαιροποιούν τα στοιχεία επικοινωνίας τους και να ενημερώνουν άμεσα τους εκπαιδευτικούς για κάθε αλλαγή, ώστε το Νηπιαγωγείο να έχει τα ισχύοντα τηλέφωνά τους και τις έγκυρες ηλεκτρονικές διευθύνσεις τους για την αποστολή ενημερωτικών σημειωμάτων ή/και υπεύθυνων δηλώσεων για την πραγματοποίηση εκπαιδευτικών επισκέψεων/δράσεων/εκδηλώσεων κ.λπ.. Επίσης, οι γονείς/κηδεμόνες θα πρέπει τακτικά να επισκέπτονται την ιστοσελίδα του Νηπιαγωγείου, ή να αξιοποιούν κάθε πρόσφορο μέσο επικοινωνίας που παρέχεται από το Νηπιαγωγείο και να ενημερώνονται για τα θέματα του Νηπιαγωγείου. Τέλος, οι γονείς/κηδεμόνες σε έκτακτες περιπτώσεις θα πρέπει να έχουν φροντίσει είτε οι ίδιοι ή πρόσωπα που έχουν εξουσιοδοτήσει να είναι άμεσα διαθέσιμοι.

1. Σχολικό Συμβούλιο

Σε κάθε σχολική μονάδα δύναται να λειτουργεί το Σχολικό Συμβούλιο, στο οποίο συμμετέχουν ο Σύλλογος Διδασκόντων, εκπρόσωποι γονέων και εκπρόσωπος της Σχολ.Επιτροπής Π.Ε. Δήμου Αγίου Δημητρίου. Έργο του Σχολικού Συμβουλίου είναι η συμβολή του στη διασφάλιση της εύρυθμης λειτουργίας της σχολικής μονάδας. Το Σχολικό Συμβούλιο λειτουργεί συνεργατικά και προτείνει παρεμβάσεις για την επίλυση θεμάτων που αφορούν στην υγιεινή, στην ασφάλεια και στην πρόληψη ατυχημάτων στον σχολικό χώρο καθώς και σε ζητήματα βελτίωσης της υλικοτεχνικής υποδομής του Νηπιαγωγείου.

1. Η σημασία της συνέργειας όλων

Ένα ανοιχτό στην κοινωνία, συνεργατικό και δημοκρατικό σχολείο έχει ανάγκη από τη σύμπραξη όλων των μελών της εκπαιδευτικής κοινότητας − μαθητών/μαθητριών, εκπαιδευτικών, Προϊσταμένης, Γονέων και Κηδεμόνων, Διοικητικού Συμβουλίου− προκειμένου να επιτύχει στην αποστολή του.

 Άρθρο 5: Πολιτική του σχολείου προστασίας από πιθανούς κινδύνους

Αντιμετώπιση έκτακτων αναγκών

Οι φυσικές καταστροφές παρουσιάζουν αυξητική τάση τα τελευταία χρόνια με ποικίλες συνέπειες στο ανθρωπογενές περιβάλλον. Οι σχολικές μονάδες, ως λειτουργικοί χώροι φιλοξενίας και δραστηριοποίησης ευάλωτης ομάδας του πληθυσμού, απαιτούν αυξημένο βαθμό ετοιμότητας έναντι των κινδύνων αυτών.

Η απρόβλεπτη ή περιστασιακή κρίση είναι αυτή που συνδέεται ευθέως με την ανάγκη εκπόνησης ενός σχεδίου διαχείρισής της. Τα κρίσιμα συμβάντα χρήζουν έγκαιρων και έγκυρων ενεργειών ανταπόκρισης. Η έγγραφη και οργανωμένη αποτύπωση αυτών, σε επίπεδο σχολικής μονάδας, συνιστά το πρωτόκολλο - σχέδιο διαχείρισης κρίσεων. Τα οφέλη ενός τέτοιου σχεδίου έγκεινται στη διασφάλιση της σωματικής ακεραιότητας και της ψυχικής υγείας του ανθρώπινου δυναμικού του σχολείου:

**Στα μέτρα πρόληψης COVID-19** ακολουθείται το πρωτόκολλο του ΕΟΔΥ και οι οδηγίες του ΕΟΔΥ για την ασφαλή λειτουργία των σχολικών μονάδων, σύμφωνα με τις οποίες οι εκπαιδευτικοί και οι μαθητές που έχουν χαρακτηριστεί ως στενές επαφές με κρούσμα υποχρεούνται να υποβάλλονται σε δύο διαγνωστικούς ελέγχους(rapid test) είτε στις πρωτοβάθμιες δημόσιες δομές είτε σε όλες τις δομές του ΕΟΔΥ οι οποίες είναι αναρτημένες, κάθε φορά, στην ηλεκτρονική διεύθυνσή του: eody.gov.gr/komy-testing-eody/. Οι μαθητές/τριες που προσέρχονται στις προαναφερόμενες δομές προσκομίζουν βεβαίωση του/της Διευθυντή/ντριας της σχολικής μονάδας, με την οποία θα βεβαιώνεται ότι είναι όντως " στενές επαφές" κρούσματος σε τμήμα.

 Έχει οριστεί από τον Σύλλογο Διδασκόντων ως υπεύθυνη διαχείρισης COVID-19 η εκπαιδευτικός και Προϊσταμένη, κα Αθανασιάδου Δήμητρα και ως αναπληρώτρια, η εκπαιδευτικός κα Μουλά Ελένη.

 Έχει συνταχθεί Σχεδίου Μνημονίου για τη Διαχείριση του Σεισμικού Κινδύνου ή άλλου έκτακτου περιστατικού. Το παρόν Σχέδιο Έκτακτης Ανάγκης του 14ου Νηπιαγωγείου Αγίου Δημητριου, το οποίο στεγάζεται στον Άγιο Δημήτριο ,επί των οδών Σόλωνος και Τρακάδα, ισόγειο κτήριο, συντάχθηκε το Σεπτέμβριο του 2021 με ευθύνη της Προϊσταμένης του Νηπιαγωγείου κας Αθανασιάδου Δήμητρας σύμφωνα με τις κατευθυντήριες οδηγίες του Ο.Α.Σ.Π. και του Υπουργείου Πολιτισμού, Παιδείας και Θρησκευμάτων και αφορά στη σχολική περίοδο 2021-2022. Το Σχέδιο αυτό, το οποίο περιγράφει τις ενέργειες διαχείρισης του σεισμικού κινδύνου της σχολικής μας μονάδας (πριν, κατά τη διάρκεια και μετά από σεισμό), θα επικαιροποιηθεί κατά τη διάρκεια της σχολικής αυτής χρονιάς οποτεδήποτε κριθεί απαραίτητο. Πρέπει να επισημανθεί ότι οι ενέργειες που αφορούν στη διαχείριση του σεισμικού κινδύνου της σχολικής μας μονάδας σχετίζονται και με τις αντίστοιχες ενέργειες της συστεγαζόμενης σχολικής μονάδας, του 10ου Δημοτικού Σχολείου Αγίου Δημητρίου.

**Σκοπός:**

Μ ε την κατάρτιση του παρόντος σχεδίου, επιδιώκεται η λήψη των αναγκαίων προληπτικών μέτρων, για την αντιμετώπιση κάθε κινδύνου από ατύχημα που μπορεί να προέλθει από ισχυρό σεισμό, καθώς και η αποτελεσματική προστασία των μαθητών και του διδακτικού προσωπικού στην περίπτωση σεισμού.

Οι έξοδοι και οι διαδρομές διαφυγής ανά αίθουσα έχουν σημανθεί με χρώμα. Έχει **καθορισθεί χώρος συγκέντρωσης των νηπίων**, σε περίπτωση εκκένωσης του

κτηρίου (στο προαύλιο) και θα γίνουν ασκήσεις εκκένωσης του κτηρίου, οι οποίες θα επαναλαμβάνονται τακτικά και κάτω από διαφορετικές κάθε φορά συνθήκες.

Τα νήπια, θα ενημερωθούν για τις ενέργειες που γίνονται, στην περίπτωση σεισμού και θα γίνουν όλες αυτές οι απαραίτητες ενέργειες από τη νηπιαγωγό ώστε, όσο μπορούν, να είναι προετοιμασμένα, για κάθε περίπτωση.

Άρθρο 6: Εσωτερικός Κανονισμός Λειτουργίας- Διαδικασίες διασφάλισης της εφαρμογής του

Ο κοινά συμφωνημένος Κανονισμός βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από όλους τους παράγοντες του σχολείου (μαθητές/μαθήτριες, εκπαιδευτικούς, γονείς/κηδεμόνες, βοηθητικό προσωπικό) με αμοιβαίο σεβασμό στον διακριτό θεσμικό ρόλο τους αποτελεί προϋπόθεση της εύρυθμης λειτουργίας του Νηπιαγωγείου. Είναι το θεμέλιο πάνω στο οποίο μπορεί το σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν στην εκπαιδευτική καθημερινότητα και δεν προβλέπονται από τον Κανονισμό, αντιμετωπίζονται κατά περίπτωση από την Προϊσταμένη και το Σύλλογο Διδασκόντων, σύμφωνα με τις αρχές της

παιδαγωγικής επιστήμης και την κείμενη εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Οι γονείς/κηδεμόνες των μαθητών και μαθητριών ενημερώνονται με κάθε πρόσφορο μέσο, έντυπο ή ηλεκτρονικό, σχετικά με τον κανονισμό του Νηπιαγωγείου.

Άγιος Δημήτριος, 27/9/2021

**Η Προϊσταμένη**

Αθανασιάδου Δήμητρα

**Οι Εκπαιδευτικοί του Σχολείου**

Αθανασιάδου Δήμητρα

Μουλά Ελένη

Χαϊδεμένου Ευμορφία

 **Οι εκπρόσωποι Γονέων & Κηδεμόνων Ο πρόεδρος της Σ.Ε.**